ROZHODNUTIE KOMISIE
z 24. októbra 2005,
ktorým sa mení a dopĺňa príloha II k rozhodnutiu Rady 79/542/EHS, pokiaľ ide o dovoz čerstvého mäsa z Brazílie
[oznámené pod číslom K(2005) 4168]
(Text s významom pre EHP)
(2005/753/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 ods. 1 a ods. 4,
keďže:
(1)
V časti 1 prílohy II k rozhodnutiu Rady 79/542/EHS z 21. decembra 1979, ktorým sa zostavuje zoznam tretích krajín alebo častí tretích krajín a ustanovujú podmienky týkajúce sa zdravia zvierat, verejného zdravia a veterinárnych osvedčení pre dovoz určitých živých zvierat a ich čerstvého mäsa do Spoločenstva (2), sa uvádza zoznam tretích krajín a častí tretích krajín, z ktorých sa členským štátom povoľuje dovážať určité druhy živých zvierat a ich čerstvé mäso.
(2)
V zmysle uvedeného rozhodnutia je časť územia Brazílie oprávnená vyvážať vykostené a vyzreté hovädzie mäso, lebo vakcinácia proti slintačke a krívačke sa uskutočňuje.
(3)
Brazílske veterinárne orgány však potvrdili prepuknutie slintačky a krívačky v Brazílii v štáte Mato Grosso do Sul blízko hranice so štátom Parana a 10. októbra 2005 o tom informovala Svetová organizácia pre zdravie zvierat. Medzi týmito štátmi a štátom Sao Paulo je čulý ruch a existujú medzi nimi epidemiologické spojenia. A tak zatiaľ, kým chýbajú presnejšie informácie, ktoré by umožnili presné určenie postihnutej oblasti, a s cieľom zabezpečiť vysoký zdravotný status Spoločenstva, pokiaľ ide o slintačku a krívačku, považuje sa za vhodné dovoz hovädzieho mäsa z týchto štátov pozastaviť.
(4)
Prvé oznámenie brazílskym veterinárnym orgánom sa uskutočnilo 30. septembra 2005. Z tohto dôvodu by sa mali akceptovať zásielky s osvedčením na vykostené a vyzreté mäso z hovädzieho dobytka zabitého pred týmto dátumom, ale zásielky takého mäsa z hovädzieho dobytka zabitého v uvedenom dátume alebo po ňom, ktoré pochádzajú z týchto troch štátov, by sa mali pozastaviť.
(5)
Časť 1 prílohy II k rozhodnutiu 79/542/EHS by sa mala zodpovedajúcim spôsobom zmeniť a doplniť.
(6)
Toto rozhodnutie sa opätovne preskúma na základe informácií získaných zo strany Brazílie.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy II k rozhodnutiu 79/542/EHS sa nahrádza znením v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 24. októbra 2005